Klipgooi | Dion se gedagtes
« Ballade vir ‘n … drenkeling.
Vukertjie woeker nie meer… »
September 21, 2009 by Dion Ek het twee weke gelede stadig wakker geword met ‘n ongemaklike pyn regs van my ruggraat. Vinnige kykie na die wekker – ugh, 4:15 in die oggend… Opgestaan en by die skuifdeur die halfskemer buurt bekyk en geluister na die voëls se vrolikheid. Ek het glad nie vrolik gevoel nie – ek het gevind dat die ongemaklikheid binnekort in ‘n baie ferm pyn ontaard het. Dit was nie maag nie, so ek het begin bekommerd raak. Ek het besluit om nog so bietjie uit te hou – dit was allermins vroeg en miskien sou dit weggaan. Minute later was ek dubbel gevou en het effens kortasem die Irishman saggies wakkergemaak. “Hier’s fout. Ek dink jy moet my maar invat.” Die laaste keer toe ek dit vir haar gesê het, so twee jaar gelede, moes ek vir ‘n nood blindederm-operasie gegaan het, so sy het nie tyd gemors nie om vinnig aan te trek, die Engele in te lig en my by die trappe af te help. Ek kon beswaarlik loop.
Die rit hospital toe was rof, om dit sagkens te stel. Ek het elke klippie en ongelykheid in die paaie gevoel. By die hospitaal gestop, kon ek nie uit die Mazdatjie nie. Die Irishman moes ‘n rolstoel ontbied. Ek het vir omtrent tien minute in die voorportaal gesit en hyg en snak na asem – teen daardie tyd was die pyn bitter erg – terwyl Heather dokumentasie ingevul het. Uiteindelik word ek deurgerol na ‘n ondersoek-bed. Teen daardie tyd het ek dwars oor die bed gesit, die kante witkneukel vasgeklem en begin bid om dood te gaan. Ja, dit was so erg.
My bloeddruk was 180/92. Ek het gesweet soos ‘n trek-os. Ek kon beswaarlik vrae beantwoord. Hulle het redelik vinnig tot die gevolgtrekking gekom dat dit net nierstene kon wees. Dis baie mooi… gee my net iets vir die pyn! Deur pynwalms sien ek die doktertjie se nekkie. As ek nou net my hand van hierdie bed kan loskry! Ek vloek, die Irishman prewel gebede dat die rook staan. Eerste steek van die naald – ok, nou moet ek net uithou tot dit werk. Bid, vloek, knyp. Vyftien minute later, niks. Ek kon die donnerse doktertjie hoor, maar nie sien nie. Letterlik blind van pyn. Gelukkig vir hom… Tweede inspuiting – ok wag, knyp, sweet, frans, duits en hollands – nee, ook niks. Slaan my net effens dronk in die kop. “Gebruik ‘n knuppel, dit werk op die boot met die haaie…” kry ek tussen geklemde tande uit. Tussen lamentasies oor my harde vel – die Irishman meen mos ek is dikvellig – en komplimente oor my are (wie de hel gee om, druk net ‘n naald in en sit my uit!) kry hulle ‘n drup in my arm. Ek moet lê. Not ‘n moer. Dan lê ek reg op die pyn! Wie gaan dan my boude toeknyp? Een verpleegstertjie – ek weet tot nou toe nog nie hoe sy lyk nie – kry ‘n blink idee om ‘n hele bottel vloeibare paracetamol aan die druk te koppel. Ek was naar, my kop het gedraai van die pethanol, maar binnekort was daar verligting. Uitgeput, dronk in die kop en met ‘n wollerige Pethanol-tong kon ek die kante van die bed laat gaan.
Na die een aand in die hospitaal was ek gestabiliseerd en kon ek die volgende dag terugkeer huistoe met ‘n handvol medikasie. Ek het maar so die week deurgesukkel tot die volgende Maandag, toe hulle moes “ingaan” deur “you know what” om die blêrrie klippies te gaan uithaal. Met die eerste trippie na die toilet het ek amper die hospitaal-grys verfies van die muur afgeskeur met my naels. OK, te veel informasie. Ek is seker julle wou dit almal weet… Na nog ‘n dag is ek ontslaan maar was die volgende dag terug met omtrent dieselfde pyn as die eerste keer! My magtig, was dit nie nou al genoeg nie? Ongevalle, pethadine, hyg, vloek, knyp, rus en huistoe. Die maergat doktertjie meen dis inflammasie en ‘n blokkasie tussen nier en blaas. Jammer, weereens te veel informasie… deal with it… Dit gaan nou beter, gelukkig.
Mans en dames, as ek mag, kyk asseblief waarna julle eet en drink. Ek het nog nooit sulke blinde pyn ervaar nie en wil nooit weer nie, en ek wens dit ook nie op julle nie.
op September 21, 2009 at 2:04 nm | Reply Nelba
Foei, dit klink rof…
Bly dit gaan nou beter.
op September 21, 2009 at 8:12 nm | Reply maxie
op Oktober 1, 2009 at 6:57 vm | Reply Krista
Oi! En die uroloog het net Maandag vir PJ gesê hy sien daar’s nierstene in sy regter-nierpyp . . .😯
Ek hoop jy’s gou beter.